Kitskoswerkers in selle ná polisie gratis kos eisDie Johnny & Jugnu-kettingrestaurant in Lahore. (Foto: Johnny & Jugnu/Facebook) ŉ Groep polisiebeamptes het verlede week 19 werkers van ŉ kitskosrestaurant in Pakistan in hegtenis geneem nadat hulle glo geweier het om gratis burgers aan die beamptes te verskaf. Die betrokke beamptes het Saterdag die werkers van die Johnny & Jugnu-kettingrestaurant in Lahore vir ure oornag by ŉ polisiestasie aangehou. Beamptes was glo ongelukkig toe hul versoek vir gratis kos deur die restaurant afgekeur is. Die betrokke polisielede is intussen geskors, ná hewige druk van die publiek. “Dit is nie die eerste keer dat so iets met ons kombuisspanne in ons restaurant gebeur nie, daarom wil ons verseker dat dit die laaste keer is wat dit gebeur,” het die kitskos-winkel in ŉ verklaring op sosiale media gesê. Twee dae voor die inhegtenisneming het ŉ paar beamptes glo die restaurant genader met hierdie versoek. Die kos was glo vir ‘n baie belangrike persoon (BBP). Volgens die restaurant het die beamptes die bestuurder gedreig voordat hulle die pad gevat het. “Die volgende dag het die beamptes weer by die restaurant opgedaag en ons werknemers geteister en daarop aangedring dat die restaurant toegemaak moet word. Toe die bestuurder weier om gratis kos aan die beamptes te verskaf, het hulle hom en die res van die bestuurders en kombuisspan in hegtenis geneem.” “Hulle het ons werknemers gedwing om die kombuis net so te los. Die oonde was nog aan en klante het gewag op hul kos. Hulle het niemand toegelaat om eers die kombuis of restaurant toe te maak nie.” Volgens die kitskosrestaurant is die 19 werknemers geteister en rondgestoot terwyl hulle in polisie-aanhouding was. “Hierdie voorval gaan nie daaroor dat kos by die restaurant gemors is of dat die kombuis kon afbrand nie, nog minder dat die uitvoerende bestuurder van Johnny & Jugnu heel aand buite die polisiestasie moes deurbring nie. Dit gaan oor 19 werkers, meestal universiteitstudente, wat elke dag hul hande flenters werk net vir die polisie om hulle so onregverdig te behandel.” Nadat talle aanhangers van dié restaurant hul stemme dik gemaak het op sosiale media, is die nege polisiebeamptes wat betrokke was, geskors. “Niemand mag die wet in hul eie hande neem nie,” het Inam Ghani, senior provinsiale polisiebeampte, op Twitter gesê. Die Pakistanse eerste minister, Imran Khan, het intussen gevra dat die Punjab-provinsie se polisiediens herstruktureer word om die korruptes uit te werk.